ТРЕЋИ САСТАНАК АКРЕДИТАЦИЈСКОГ ФОРУМА О ОБИМУ АКРЕДИТАЦИЈЕ

У организацији Агенције за акредитацију високошколских установа Републике Српске и Министарства просвјете и културе Републике Српске, 20. јуна је одржан Трећи састанак Акредитацијског форума са главном темом „Обим акредитације високошколских установа и студијских програма у Републици Српској''.

У уводном обраћању министар просвјете и културе Републике Српске Антон Касиповић говорио је о опредјељености овог Министарства и Владе Републике Српске за унапређење квалитета високог образовања у Републици Српској из чега слиједи и пуна подршка раду Агенције за акредитацију високошколских установа Републике Српске.

„Очекујем да кроз акредитацију високошколских установа и студијских програма дођемо и до рангирања студијских програма кроз које би студентима пружили још један вид подршке у избору будућег позива и установе на којој ће студирати'', рекао је Касиповић.

В.Д. директорa Агенције за акредитацију високошколских установа Републике Српске изложио је достигнути ниво припрема за акредитацију високошколских установа у Републици Српској посебно истичући важност међународног препознавања и признавања система високог образовања Републике Српске у Европском простору високог образовања.

„До сада смо запримили шест захтјева за акредитацију од којих су за четири већ именоване комисије за акредитацију, те очекујемо да до краја ове године имамо и прве акредитоване установе у Српској'', рекао је Бобрек.

Он је додао да се институционална акредитација обавља путем увида у ниво задовољавања захтјева европских стандардна и критеријума БиХ на студијским програмима које установа изводи.

„Потребан је конзистентан статистички приступ на скупу свих пријављених студијских програма; узорка студијских програма или критеријума на случајно одабраним студијским програмима'', истакао је Бобрек.

Предсједник Акредитацијског форума Проф. др Петар Марић говорио је о искуствима европских земаља у области акредитације институција и студијских програма, посебно нагласивши специфичности система високог образовања Републике Српске.

Он је додао да приликом утврђивања обима акредитације треба имати у виду законске прописе који дефинишу захтјеве за лиценцирање установа, конкретно обавезу извођења најмање пет студијских програма из три научне области за Универзитете и најмање једног студијског програма за високе школе.

Марић је прогласио прикључивање Форуму четири нова члана – мр Југослав Вук Тепић (замјеник директора Агенције за развој високог образовања и обезбјеђење квалитета БиХ), Доц. др Бењамин Мухамедбеговић (помоћник директора Агенције за развој високог образовања и обезбјеђење квалитета БиХ), Проф. др Душан Регодић (Универзитет Синергија, Бијељина) и Проф. др Васо Арсеновић (Универзитет Слобомир, Бијељина).

Састанку је присуствовало више од 60 представника готово свих високошколских установа у Републици Српској као и бројни представници других институција из области високог образовања.

Акредитацијски форум основан је у јулу 2011. године и чине га истакнути стручњаци из области осигурања квалитета у високом образовању.